CELEX: 62004TJ0343
Language: lt
Date: 2007-05-03 00:00:00
Title: 2007 m. gegužės 3 d. Pirmosios instancijos teismo (penktoji kolegija) sprendimas. # Vassilios Tsarnavas prieš Europos Bendrijų Komisiją. # Pareigūnai - Vertinimo ataskaita - Ieškinys dėl panaikinimo - Ieškinys dėl žalos atlyginimo - Nepriimtinumas. # Byla T-343/04.

PIRMOSIOS INSTANCIJOS TEISMO (penktoji kolegija) SPRENDIMAS
      2007 m. gegužės 3 d.
      Byla T‑343/04
      Vassilios Tsarnavas
      prieš
      Europos Bendrijų Komisiją
      „Pareigūnai – Vertinimo ataskaita – Negaliojimas – Ieškinys dėl panaikinimo – Suinteresuotumas pareikšti ieškinį – Ieškinys dėl žalos atlyginimo – Nepriimtinumas“
      Dalykas: Ieškinys, kuriuo prašoma, pirma, panaikinti 2003 m. rugpjūčio 4 d. apeliacine tvarka vertinusio vertintojo sprendimą, patvirtinantį
         ieškovo tarnybinės veiklos nuo 1997 m. liepos 1 d. iki 1999 m. birželio 30 d. galutinę vertinimo ataskaitą, ir, antra, atlyginti
         moralinę žalą, kurią ieškovas patyrė dėl pavėluoto vertinimo ataskaitos pateikimo ir dėl psichologinio priekabiavimo jo atžvilgiu.
      
      Sprendimas: Panaikinti 2003 m. rugpjūčio 4 d. apeliacine tvarka vertinusio vertintojo sprendimą, patvirtinantį ieškovo tarnybinės veiklos
         nuo 1997 m. liepos 1 d. iki 1999 m. birželio 30 d. galutinę vertinimo ataskaitą. Atmesti likusią ieškinio dalį. Komisija padengia
         savo bylinėjimosi išlaidas ir pusę ieškovo patirtų bylinėjimosi išlaidų.
      
      Santrauka
      1.      Pareigūnai – Ieškinys – Suinteresuotumas pareikšti ieškinį
      (Pareigūnų tarnybos nuostatų 43, 90 ir 91 straipsniai)
      2.      Pareigūnai – Vertinimas – Vertinimo ataskaita – Parengimas
      (Pareigūnų tarnybos nuostatų 43 straipsnis)
      3.      Pareigūnai – Vertinimas – Vertinimo ataskaita – Parengimas
      (Pareigūnų tarnybos nuostatų 43 straipsnis)
      1.      Kad pareigūnas ar buvęs pareigūnas galėtų pareikšti ieškinį pagal Pareigūnų tarnybos nuostatų 90 ir 91 straipsnius, jis privalo
         būti asmeniškai suinteresuotas ginčijamo akto panaikinimu. Toks suinteresuotumas vertinamas pareiškiant ieškinį.
      
      Vertinimo ataskaita, kaip labai svarbus pareigūno karjerai vidaus dokumentas, iš principo daro poveikį vertinamojo asmens
         suinteresuotumui tik iki tol, kol jis nutraukia tarnybą. Po šio nutraukimo pareigūnas nebėra suinteresuotas pareikšti ieškinį
         dėl vertinimo ataskaitos, nebent įrodo, kad egzistuoja asmeninį suinteresuotumą nagrinėjamos ataskaitos panaikinimu pateisinanti
         išimtinė aplinkybė.
      
      Tokia išimtinė aplinkybė yra tada, kai administracija, vykdydama sprendimą, kuriuo panaikinamas atsisakymas paaukštinti pareigūną,
         turi iš naujo įvertinti jo nuopelnus atitinkamu laikotarpiu, o atliekant šį vertinimą gali būti svarbi ginčijama vertinimo
         ataskaita.
      
      (žr. 54, 56, 58 ir 59 punktus)
      Nuoroda: 1975 m. spalio 29 d. Teisingumo Teismo sprendimo Marenco ir kt. prieš Komisiją, 81/74–88/74, Rink. p. 1247, 6 punktas; 1984 m. gegužės 30 d. Teisingumo Teismo sprendimo Picciolo prieš Parlamentą, 111/83, Rink. p. 2323, 29 punktas; 1989 m. kovo 10 d. Teisingumo Teismo sprendimo Del Plato prieš Komisiją, 126/87, Rink. p. 643, 18 punktas; 1992 m. gruodžio 17 d. Teisingumo Teismo sprendimo Moritz prieš Komisiją, C‑68/91 P, Rink. p. I‑6849, 16 punktas; 1990 m. gruodžio 13 d. Pirmosios instancijos teismo sprendimo Moritz prieš Komisiją, T‑20/89, Rink. p. II‑769, 15 punktas; 1992 m. birželio 18 d. Pirmosios instancijos teismo sprendimo Turner prieš Komisiją, T‑49/91, Rink. p. II‑1855, 24 punktas, ir nurodyta teismo praktika; 1993 m. gruodžio 16 d. Pirmosios instancijos teismo
         sprendimo Moat prieš Komisiją, T‑58/92, Rink. p. II‑1443, 31 punktas; 1995 m. liepos 13 d. Pirmosios instancijos teismo sprendimo Rasmussen prieš Komisiją, T‑557/93, Rink. VT p. I‑A‑195 ir II‑603, 30 punktas; 1996 m. gruodžio 12 d. Pirmosios instancijos teismo sprendimo X prieš Komisiją, T‑130/95, Rink. VT p. I‑A‑603 ir II‑1609, 45 punktas; 2005 m. gegužės 31 d. Pirmosios instancijos teismo sprendimo Dionyssopoulou prieš Tarybą, T‑105/03, Rink. p. II‑0000, 20 punktas; 2005 m. birželio 28 d. Pirmosios instancijos teismo sprendimo Ross prieš Komisiją, T‑147/04, Rink. VT p. I‑A‑171 ir II‑771, 24 ir 25 punktai; 2005 m. rugsėjo 15 d. Pirmosios instancijos teismo sprendimo
         Casini prieš Komisiją, T‑132/03, Rink. VT p. I‑A‑253 ir II‑1169, 54 punktas; 2005 m. gruodžio 8 d. Pirmosios instancijos teismo sprendimo Rounis prieš Komisiją, T‑274/04, Rink. VT p. I‑A‑407 ir II‑1849, 19 ir 24 punktai.
      
      2.      Pagal Komisijos įtvirtintą pareigų paaukštinimo tvarką vien šios institucijos priimtų Pareigūnų tarnybos nuostatų 43 straipsnio
         bendrųjų įgyvendinimo nuostatų, pagal kurias prieš parengiant pirmąjį vertinimo ataskaitos projektą reikalaujama pasikonsultuoti
         su tiesioginiais pareigūno vadovais ir, jeigu pareigūnas yra personalo ar profsąjungos atstovas, – su vertinimo grupe ad hoc, nesilaikymo nepakanka, kad būtų panaikinta vertinimo ataskaita, jeigu nustatyta, kad vertintojas šias konsultacijas pradėjo
         prieš parengdamas galutinę vertinimo ataskaitą.
      
      (žr. 66 ir 68 punktus)
      Nuoroda: 2003 m. lapkričio 5 d. Pirmosios instancijos teismo sprendimo Lebedef prieš Komisiją, T‑326/01, Rink. VT p. I‑A‑273 ir II‑1317, 54 ir 58 punktai; 2006 m. gegužės 17 d. Pirmosios instancijos teismo sprendimo
         Lavagnoli prieš Komisiją, T‑95/04, Rink. p. II‑0000, 83 punktas.
      
      3.      Vertinimo ataskaitos pirmoji paskirtis – užtikrinti, jog administracijai būtų periodiškai teikiama kuo išsamesnė informacija
         apie jos pareigūnų vykdomą tarnybą. Iš principo ši paskirtis negali būti įvykdyta tikrai išsamiai, jeigu su asmenimis, kuriems
         vadovaujant aptariamas pareigūnas vykdė savo funkcijas vertinamu laikotarpiu, nebuvo iš anksto konsultuotasi ir jie negalėjo
         pateikti galimų paaiškinimų. Iš to išplaukia, kad konsultacijų su vadovu nebuvimas rengiant pareigūno vertinimo ataskaitą
         yra esminis pažeidimas, dėl kurio vertinimo ataskaita gali tapti negaliojančia.
      
      Jei kitaip nenurodyta institucijos priimtose bendrosiose įgyvendinimo nuostatose, tiesioginio vadovo sąvoka siejama su asmeniu,
         pagal kurio tiesioginius nurodymus vertinamas pareigūnas realiai vykdė savo funkcijas vertinamu laikotarpiu, net jeigu, nesant
         oficialaus paskyrimo, kalbama apie tarnybinį pavaldumą de facto.
      
      (žr. 69–72, 82 ir 83 punktus)
      Nuoroda: 1980 m. liepos 3 d. Teisingumo Teismo sprendimo Grassi prieš Tarybą, 6/79 ir 97/79, Rink. p. 2141, 20 punktas; 1991 m. sausio 24 d. Pirmosios instancijos teismo sprendimo Latham prieš Komisiją, T‑63/89, Rink. p. II‑19, 27 punktas; 2003 m. rugsėjo 10 d. Pirmosios instancijos teismo sprendimo McAuley prieš Tarybą, T‑165/01, Rink. VT p. I‑A‑193 ir II‑963, 51 ir 52 punktai.